Document ID: /roh_data/filtered/fineweb-2-filterrobots_roh.jsonl.gz/25852

En paucas uras (02:00 temp svizzer) ha el lieu: il segund duel da televisiun tranter la candidata democrata Hillary Clinton ed il candidat republican Donald Trump per il presidi american.
Lavur minuziusa n'han betg mo da far quels che preparan il palc en la Washington University a Saint Louis. Era il team electoral da Donald Trump enturn la scheffa da la campagna, Kellyanne Conway, ha da dar tut per salvar l'image da ses candidat.
Il video cun ina seria da remartgas vulgaras da Donald Trump, publitgà ier da la «Washington Post», metta il candidat republican era sut pressiun considerabla or da las atgnas retschas.
Adina dapli republicans van sin distanza da Trump
Uschia era l'anteriur candidat republican per il presidi american John McCain. Ils 8 da november na vegnia Donald Trump betg a survegnir sia vusch, ha communitgà il senatur John McCain.Sin ses cedel da vuschar scrivia el il num d'in Republican che saja qualifitgà per l'uffizi.
Tenor l’emettur da televisiun BBC han 15 da 54 senaturs republicans annunzià da betg eleger Donald Trump sco president american. Era il timun da la partida republicana ha crititgà Trump ma vegn tuttina a sustegnair el.
Condoleezza Rice pretenda ch'el sa retiria
Auters commembers prominents da la partida republicana - tenor il quint da la «Washington Post» dus tozzels - sco l’anteriura ministra da l’exteriur Condoleezza Rice van in pass pli lunsch e pretendan perfin che Trump sa retiria. Quel aveva bain s'exculpà anc al medem di per las remartgas vulgaras, dentant exclus da sa retrair.
RR novitads 06:00++